
לכבוד
**********

שלום רב,


הנדון: בקשה לפי חוק חופש המידע – מתן פטור מבידוד לנכנסים לארץ

בפנייתכם ביקשתם לקבל את המידע הבא – 

א. רשימה של הקריטריונים למתן פטור מחובת בידוד לנכנסים לגבולות המדינה ככל שישנה רשימה כזו.
ב. הפנייה למקור משפטי המסמיך גורמים במשרד הבריאות למתן פטור מחובת בידוד.
ג. רשימה של כלל הנכנסים לגבולות המדינה אשר קיבלו פטור מחובת בידוד, בצירוף ההנמקה ו/או הקריטריון שעל פיו קיבלו את הפטור האמור.
ד. מספר הנכנסים לגבולות המדינה אשר קיבלו פטור מחובת בידוד.
ה. העתקי כל ההחלטות המנהליות הכתובות הפוטרות נכנסים למדינה מחובת בידוד.

לאחר בירור מול הגורמים המקצועיים במשרד להלן תשובתנו – 

בטרם אכנס לגופם של דברים אזכיר שמדינת ישראל ניצבת כבר מספר חודשים למול משבר בריאותי משמעותי ביותר.
משרד הבריאות מגוייס לחלוטין למשימה ונדרש להתמודד עם האתגרים שהמשבר מעמיד מולו. 
לאור הדחיפות והצרכים המיידים שהמשבר העלה, לעיתים המשרד נדרש לבחון ולהחליט לגבי מצבים חדשים ללא נוהל המסדיר את החלטותיו.

רצ"ב "הנחיות אישור יציאה ממקום הבידוד לאדם מצוי בבידוד לפי סעיף 2 (ד) לצו בריאות העם (נגיף הקורונה החדש) (בידוד בית והוראות שונות) (הוראת שעה) התש"ף –2020" מיום 26.8.20 https://govextra.gov.il/media/27049/bz-346585920.pdf  . המסמך מגדיר מצבים שונים בהם ניתן לתת אישור ליציאה מבידוד וכן התנאים השונים שיש למלא בזמן היציאה.  
כפי שציינתי לעיל, המשרד נדרש לתת מענה למצבים כאלה ואחרים עוד בטרם הוסדר מסמך ההנחיות, ובין היתר ניתנו אישורים, מעבר למצבים המפורטים במסמך, למקרים של יציאה לצורך טיפול רפואי, יציאה של צוות רפואי להטסה רפואית של חולים מחו"ל, צוות אוויר, כניסה / יציאה של מומחים לצרכי עבודה שאינה מאפשרת כניסה לבידוד בטרם תחילת העבודה, ביקורים של אח"מים מחו"ל במסגרת ממשלתית (כגון שרי חוץ וראשי מדינות), טיסות לצרכים מבצעיים של גורמי ביטחון שאינם יכולים לחזור לבידוד בארץ מסיבות מבצעיות תוך הבטחת התנאים למניעת הדבקה בארץ היעד .
מעבר לכך יובהר כי אדם אשר עונה על הגדרת מחלים ומציג אסמכתאות מתאימות, לא נדרש להיכנס לבידוד עם חזרתו לארץ מחו"ל, ואף במקרים אלה ניתן אישור על ידי הגורמים המוסמכים ליציאה מבידוד. 

המקור המשפטי אשר מסמיך גורמים במשרד הבריאות לאשר יציאה מבידוד הוא סעיף 2(ד) לצו בריאות העם (נגיף הקורונה החדש) (בידוד בית והוראות שונות) (הוראת שעה) התש"ף –2020  https://www.health.gov.il/LegislationLibrary/Kor01.pdf 

ביחס לבקשתך לקבלת שמות כל האנשים אשר קיבלו אישור יציאה מבידוד אציין כי מדובר במידע שחלה עליו חובת הגנת הפרטיות ועל כן בקשתך למידע זה נדחית בהתאם לסעיף 9(א)(3) לחוק חופש המידע.

אין במשרד הבריאות ריכוז של רשימת כל האנשים אשר אושרה להם יציאה מבידוד ומספרם הכולל אינו ידוע. על כן בקשתך נדחית בהתאם לסעיף 8(3) לחוק חופש המידע.

אין בידי המשרד ריכוז של כל ההחלטות המינהליות הכתובות המאשרות לאנשים יציאה מבידוד. איסוף כל ההחלטות המינהליות הכתובות מהגורמים המוסמכים לאשר יציאה כאמור, תדרוש הקצאת משאבים בלתי סבירה, במיוחד בעת הזאת בה הגורמים המוסמכים עסוקים באופן מוחלט בטיפול בקורונה. אשר על כן בקשתך נדחית בהתאם לסעיף 8(1) לחוק חופש המידע.

על פי סעיף 17 לחוק חופש המידע הנך זכאי לעתור כנגד החלטתי זאת בבית המשפט לעניינים מנהליים בירושלים תוך 45 ימים.

תודה על פנייתך.

שולמית בלנק, עו"ד
ממונה על העמדת המידע לציבור

